
JEGYZŐKÖNYV

Készült: Nagycenk Nagyközség Önkormányzatának Képviselő-testülete 2009. április 29. napján megtartott rendkívüli üléséről.

Jelen vannak:
Ivánkovics Ottó polgármester




Bugledich Attila képviselő

Csorba János képviselő

Horváth János képviselő

Lex Ernő képviselő

Ragats Péter képviselő

Filátz Józsefné jegyző

Meghívottak:

Szabó Attila iskolaigazgató




Erdősi Ferencné igazgató-helyettes

Az ülés napirendje:

1. Általános Iskola igazgatójának lemondása

    Előterjesztő: Ivánkovics Ottó polgármester

2. A Sopron és Térsége Hulladékgazdálkodási Társulás alapító okirat módosításának

    elfogadása

    Előterjesztő: Ivánkovics Ottó polgármester

Zárt ülés keretei között:

3. Szavazatszámláló Bizottság tagjainak megválasztása

    Előterjesztő: Filátz Józsefné Helyi Választási Iroda vezetője

Ivánkovics Ottó: Tisztelt Képviselő-testület, Tisztelt jelen lévők! A mai rendkívüli testületi ülést szeretném megnyitni, megállapítom, hogy az ülés határozatképes, 6 fő képviselő jelen van. Egészségi állapotomra való tekintettel szeretném felkérni Horváth János képviselőt, a mai testületi ülést vezesse le. Köszönöm.

Horváth János: Köszönöm szépen. A meghívóban megegyező napirendi pontokra teszek javaslatot. Általános Iskola igazgatójának lemondása, Sopron és Térsége Hulladékgazdálkodási Társulás alapító okirat módosításának elfogadása, és zárt ülés keretei között a Szavazatszámláló Bizottság tagjainak megválasztása. Van-e valakinek más napirendi pontra javaslata? Nincs, köszönöm. Aki a felsorolt napirendi pontokkal egyetért, kérem kézfeltartással szavazzon. 

Döntéshozatal: 6 igen szavazattal, ellenszavazat és tartózkodás nélkül

1. Általános Iskola igazgatójának lemondása

Filátz Józsefné: E-mailben kiküldtem mindenkinek az előterjesztést. A határozati javaslat 2.4. pontjában javítanám az utolsó mondatot. „Továbbá kéri Igazgató helyettesként……. kolléga kinevezését és az ő illetményének is az átsorolását.” Ezt nem a Képviselő-testület választja, hanem a tantestület. Tehát akként szeretném módosítani ezt a mondatot, hogy „a jelenlegi szervezeti formában kéri működtetni az intézményt”. Ezzel a kiegészítéssel szeretnék élni. Az előterjesztéshez mást nem kívánnék hozzáfűzni. 

Szabó Attila: Tisztelt Képviselő-testület! 26 éve kerültem Nagycenkre, és szeretném megköszönni a nagycenkieknek, Önöknek testületnek, hogy ezt a lehetőséget nekem biztosították. A sors kegyének tartom, hogy Nagycenken dolgozhattam ennyi időt, és azt, hogy a Széchenyi-kultusz ápolásáért annyi nagyszerű emberrel dolgozhattam együtt, akiket most nem akarok felsorolni. Mindig úgy éreztem, hogy az iskola igazgatása nem választható el egy település esetében a községtől. Próbáltam a munkámban úgy, hogy a kettőt együtt végezzem. Ezért büszkén mondom azt, hogy sikerült megteremtenem azt, ami azt hiszem egyedülálló a magyar iskoláknál, hogy visszahelyezhettem azt a feszületet, amit 1948-ban, az államosításkor eltávolítottak az iskolából. Ezzel olyan törekvésemnek akartam eleget tenni többek között, hogy az ezer éves magyar kultúrát, hagyományát helyreállítsam szerény eszközeimmel az iskolában és a faluban. Tehát azt, amit elvettek ettől a néptől. A hitét, a nemzettudatát. A többi értékét a magunk szerény eszközeivel adjuk vissza a gyerekeken keresztül ennek a falunak akár egy nagyobb volumenben is. Nagy erővel próbáltam megvalósítani, hogy az iskolában ez a nemzetépítő, nemzettudat visszaállító munka a Széchenyivel párosulva minél nagyobb eredményekkel folyjék. Ennek nagy sikerei is voltak. Széchenyi vetélkedőn elért szép eredmény, köszönve Erdősi Ferencné igazgató-helyettes asszonynak. A nagycenki füzetek elindításával ahhoz szerettem volna hozzájárulni, hogy Nagycenk a régi történelmi szerepét, kegyhely szerepét betölthesse. Azt, hogy kezdeményezhettem Nagycenknek a „leghűségesebb község” címet, amit szintén nem én találtam ki, ezt Nagycenk megérdemli. Ezek a munkák számomra nagy lehetőséget adtak az életben, és én örülök neki, hogy segítségetekkel ezt a pár dolgot én Nagycenkhez hozzá tudtam tenni. A továbbiakban is szeretnék Nagycenkért dolgozni, ha szükség lesz rám valamilyen más formában, és kívánom nektek, hogy az iskola egy új vezetéssel még eredményesebben működjön. Hiszen tudom, hogy nem vagyunk hibátlanok, hibákat követünk el, de én azt gondolom, hogy a hibák mellett az eredményekre kell gondolni, s a jövőre koncentrálva nagyon szép sikereket fog még elérni Nagycenk. Még egyszer szeretném megköszönni mindenkinek a segítségét, aki mellettem állt!

Lex Ernő: Tisztelt Képviselő-testület! Én személy szerint nagyon sajnálatos eseménynek tartom, hogy Szabó Attila igazgató úr lemond. Hibát csak az követ el, aki dolgozik, aki nem csinál semmit, értelemszerűen nem tud hibát elkövetni. Nagyon átérzem az ő helyzetét, de arra konkrétan nem kaptunk választ, hogy mi motiválta erre a lemondásra. Tudom, hogy nem kell indokolni, de ha esetleg mégis elhangzana, úgy érzem nem lenne rossz. 

Szabó Attila: Képviselő úr, ezzel a lehetőséggel nem kívánok élni. 

Lex Ernő: Köszönöm. 

Horváth János: Kinek van még hozzászólása az első napirendi ponthoz. 

Horváth János képviselő felolvassa a határozati javaslatokat. 

1.1. Nagycenk Nagyközség Képviselő-testülete tudomásul veszi Szabó Attila a Nagycenki Széchenyi István Általános Iskola Igazgatójának lemondását és közalkalmazotti jogviszonyát – két hónapos lemondási idő mellett – 2009. július 02. napjával megszünteti. 

1.2. Szabó Attila Igazgatót a lemondásában megjelölt időtartamig a lemondás teljes idejére felkéri feladatának ellátására.

1.3. Szabó Attila Igazgató magasabb vezetői megbízását 2009. július 02. napjától visszavonja. S felkéri a Polgármesteri Hivatal munkatársait az Igazgató Úr részére az illetmények számfejtésére a közalkalmazotti igazolások, egyéb okiratok kiállításra és kiadására.

Filátz Józsefné: Az első határozati javaslatot sajnos csak tudomásul tudja venni a testület, nyilván választási lehetőséggel. 

Az iskolaigazgatói munkakör betöltésére vonatkozó határozati javaslatokat Filátz Józsefné jegyző ismerteti. 

2.1. Nagycenk Nagyközség Képviselő-testület akként határoz, hogy az iskola igazgatói magasabb vezetői munkakör betöltésére pályázatot kell kiírni az 1992. évi XXXI. tv. 20/A. §. alapján; az 1993. évi LXXIX. tv-ben, a 11/1994. (VI.8) MKM rendeletben, a 277/1997. Korm. rendeletben, és a 138/1992. (X.8.) Korm. rendeletben előírt feltételeknek megfelelően 2009. április 30. napján.

A jogszabályban rögzített kötelező elemeket a pályázati kiírás fogja tartalmazni, ezen felül a Képviselő-testület kéri, hogy a pályázati kiírás egyéb feltételeknek történő megfelelést is elvárjon a pályázótól, melyek az alábbiak: …………………………………………………... (Pl.: a pályázat elbírálásánál előnyt jelent a Gyermekintézmények szakmai fejlesztési programja – közoktatási menedzser szakvizsga végzettség és/ vagy egyéb végzettség: …………………..)

Továbbá a 138/1992. (X.8.) Korm.rendelet 5.§ (2) bekezdésében nyújtott lehetőségeknek megfelelően a magasabb vezetői megbízást, ……. évre kívánja adni (legalább öt és legfeljebb tíz évre adható)

A jogszabályban előírt hirdetési felületeken - Kormányzati Személyügyi Szolgáltató és Közigazgatási Képzési Központ internetes oldala (KSZK honlapja), Oktatási és Kulturális Minisztérium Hivatalos lapja (Oktatási Közlöny) és a helyben szokásos hirdetési felület – kívül a ……………………. hirdetőfelületen kívánja közzétenni az álláshelyet. pl.: KISALFÖLD, SZUPERINFO, HÍRSZTÁR.    

a) A magasabb vezetői megbízást 2009. augusztus 01. napjától kívánja betölteni. Ezen döntés megvalósíthatóságának feltétele a gyors és hatékony döntés meghozatala valamennyi elbírálásra jogosult szerv részéről. Hiszen előre láthatóan a határidők betartása a Képviselő-testületre is további terheket ró. 

b) A magasabb vezetői megbízást 2009. október 01. napjától kívánja betölteni. Ezen döntés megvalósíthatóságának feltételeinél nem szükséges a gyors  döntés hozatal, valamennyi elbírálásra jogosult szerv és hirdetési felületen történő elhelyezés feltételei adottak. Azonban a Tantestület munkáját ezen döntés nagyon hátrányosan befolyásolhatja.

A Képviselő-testület kéri, hogy a pályázat közzétételével kapcsolatos eljárások lefolytatásáról a jegyző gondoskodjon.

2.2. A Képviselő-testület akként határoz, hogy megbízza Erdősi Ferencné Iskola Igazgató-helyettest 2009. július 02. napjától a pályázat útján történő magasabb vezetői megbízás nyújtásáig az Igazgatói feladatok ellátásával. Továbbá illetményét a helyettesítés idejére a magasabb vezetői pótlék mértékének megfelelő pótlékalap szorzatával kéri meghatározni.

2.3. Nagycenk Nagyközség Képviselő-testület akként határoz, hogy az átmeneti időre nem kíván megbízást adni a magasabb vezetői munkavégzésre, hanem kéri a feladat ellátásánál az iskola SZMSZ-ében foglaltak teljesüljenek.

2.4. Nagycenk Nagyközség Képviselő-testület akként határoz, hogy 2010. augusztusáig nem kíván pályázatot kiírni, hanem az átmeneti- 1 éves időtartamra - Erdősi Ferencné Iskola Igazgató-helyettest kívánja megbízni - a magasabb vezetői megbízás nyújtásáig - az Igazgatói feladatok ellátásával. Kéri illetményének eszerinti meghatározását. Jelenlegi szervezeti formában kéri működtetni az intézményt.

2.5. Nagycenk Nagyközség Képviselő-testület megfontolás tárgyává teszi az Intézmények AMI-ként történő átszervezését, mely átszervezésről minden tárgyév március 31. napjáig kell döntést hoznia.  

Felkéri az Intézmények vezetőit, hogy a döntés előkészítő munkálatait tegyék meg.  

Horváth János: Nekem az a javaslatom, hogy írjunk ki pályázatot az iskolaigazgatói poszt betöltésére. 

Lex Ernő: Tisztelt Képviselő-testület! Mivel itt szakmai, pedagógiai kérdésekről is szó van, Erdősi Ferencné tájékozatna bennünket, ő hogy látná jónak a helyzetet, szeretném, ha ezzel kapcsolatban elmondaná a véleményét. 

Erdősi Ferencné: Javaslom a pályázat kiírását. Igaz, hogy nagyon feszített ütemben, de Önöknek van lehetősége választani a pályázók közül. Egy intézmény működése szempontjából, pláne így tanévkezdés előtt, szükségszerű, hogy augusztus elején kinevezett igazgató legyen. 

Lex Ernő: A tanév befejezése, lezárása biztosítva lesz? 

Erdősi Ferencné: A tanévet még Attila vállalja, a nyári két hónap felmentési időt munkában kívánja tölteni. Ő lemond a közalkalmazotti jogviszonyról, nem csak az igazgatói posztról. Ahogy az előterjesztésben olvastam, a munkáltató él ezzel a lehetőséggel, igénybe kívánja venni. Számunka, beosztott pedagógusként is, gyerekekkel szemben is így a legmegfelelőbb. Szakmailag is tudja zárni az évet. 

Lex Ernő: Tehát mire megkezdődne a tanév, tudjuk, hogy az nem szeptember 1, mert azt elő kell készíteni, beérkeznének a pályázatok, el tudnánk dönteni, ki legyen az igazgató. Felmerült bennem még, hogy akkor Attila a nagycenki iskolában pedagógusként sem kíván maradni?

Szabó Attila: Azért döntöttem úgy, hogy a közalkalmazotti jogviszonyomról is lemondok, hogy a döntésemmel ne hozzam a tantestületet és a kollégákat olyan helyzetbe, hogy engem vissza kell helyezni. 

Horváth János: Szavazásra tenném fel a kérdést. A határozati javaslatok közül az 1.1. tudomásul vesszük az igazgató úr lemondását 2009. július 2-val. Aki ezzel egyetért, kérem kézfeltartással jelezze.

Döntéshozatal: 6 igen szavazattal, ellenszavazat és tartózkodás nélkül

103/2009. (IV.29.) Kt. határozat

Nagycenk Nagyközség Képviselő-testülete tudomásul veszi Szabó Attila a Nagycenki Széchenyi István Általános Iskola Igazgatójának lemondását és közalkalmazotti jogviszonyát – két hónapos lemondási idő mellett – 2009. július 02. napjával megszünteti. 

Határidő: folyamatos

Felelős: Ivánkovics Ottó polgármester

              Filátz Józsefné jegyző

Horváth János: Szabó Attila igazgatót a megjelölt időtartamig a lemondás teljes idejére felkéri feladatainak ellátására, aki ezzel egyetért, kérem kézfeltartással jelezze.

Döntéshozatal: 6 igen szavazattal, ellenszavazat és tartózkodás nélkül

104/2009. (IV.29.) Kt. határozat

Nagycenk Nagyközség Önkormányzatának Képviselő-testülete Szabó Attila Igazgatót a lemondásában megjelölt időtartamig a lemondás teljes idejére felkéri feladatának ellátására.

Határidő: folyamatos

Felelős: Ivánkovics Ottó polgármester

              Filátz Józsefné jegyző

Horváth János: Az Igazgató úr magasabb vezetői megbízását 2009. július 2. napjától visszavonja. Felkérjük a Polgármesteri Hivatal munkatársait, az Igazgató úr részére az illetmények számfejtésére a közalkalmazotti igazolások, egyéb okiratok kiállításra és kiadására. Aki ezzel egyetért, kérem kézfeltartással jelezze.

Döntéshozatal: 6 igen szavazattal, ellenszavazat és tartózkodás nélkül

105/2009. (IV.29.) Kt. határozat

Nagycenk Nagyközség Önkormányzatának Képviselő-testülete Szabó Attila Igazgató magasabb vezetői megbízását 2009. július 02. napjától visszavonja. S felkéri a Polgármesteri Hivatal munkatársait az Igazgató Úr részére az illetmények számfejtésére a közalkalmazotti igazolások, egyéb okiratok kiállításra és kiadására.

Határidő: folyamatos

Felelős: Ivánkovics Ottó polgármester

              Filátz Józsefné jegyző

Horváth János: Aki egyetért azzal, hogy legyen pályázati kiírás az igazgatói állás betöltésére, és abban minden feltétel meg legyen határozva, kérem kézfeltartással jelezze.

Filátz Józsefné: Tehát augusztus 1-el legyen betölthető az állás?

Horváth János: Igen.

Filátz Józsefné: Időtartam 5 év legyen?

Horváth János: Igen.

Filátz Józsefné: Mi legyen a pályázat elbírálásánál előny? Elegendő-e, ha közoktatási menedzser szakvizsga, vagy egyéb feltételt is kíván a testület meghatározni? Ez általában elegendő szokott lenni. Pályázati feltételnél a szakirányú felsőfokú végzettséget szokták meghatározni, 5 év feletti szakmai tapasztalatot, büntetlen előéletet, illetve előnyként a közoktatás vezetői szakvizsgát. 

Bugledich Attila: Ha később kötelező lesz a szakvizsga, nem érinti, ha most olyat nevezünk ki, akinek nincs? 

Filátz Józsefné: Jelenlegi szabályozás szerint mindenképpen el kell végeznie 2 éven belül. Kötelező minden intézményvezetőnek, előnyként mindenképpen meg lehet jelölni, de nem feltétel. 

Horváth János: Aki a jegyző asszony általi kiegészítésekkel egyetért, kérem kézfeltartással jelezze.

Döntéshozatal: 5 igen szavazattal, ellenszavazat nélkül, 1 tartózkodás mellett

106/2009. Kt. határozat

Nagycenk Nagyközség Képviselő-testület akként határoz, hogy az iskola igazgatói magasabb vezetői munkakör betöltésére pályázatot kell kiírni az 1992. évi XXXI. tv. 20/A. §. alapján; az 1993. évi LXXIX. tv-ben, a 11/1994. (VI.8) MKM rendeletben, a 277/1997. Korm. rendeletben, és a 138/1992. (X.8.) Korm. rendeletben előírt feltételeknek megfelelően 2009. április 30. napján.

A jogszabályban rögzített kötelező elemeket a pályázati kiírás fogja tartalmazni, ezen felül a Képviselő-testület kéri, hogy a pályázati kiírás egyéb feltételeknek történő megfelelést is elvárjon a pályázótól, mely a pályázat elbírálásánál előnyt jelent, a Gyermekintézmények szakmai fejlesztési programja – közoktatási menedzser szakvizsga végzettség.

Továbbá a 138/1992. (X.8.) Korm.rendelet 5.§ (2) bekezdésében nyújtott lehetőségeknek megfelelően a magasabb vezetői megbízást 5 évre kívánja adni. 

A jogszabályban előírt hirdetési felületeken - Kormányzati Személyügyi Szolgáltató és Közigazgatási Képzési Központ internetes oldala (KSZK honlapja), Oktatási és Kulturális Minisztérium Hivatalos lapja (Oktatási Közlöny) hirdetőfelületen kívánja közzétenni az álláshelyet.    

A magasabb vezetői megbízást 2009. augusztus 01. napjától kívánja betölteni. Ezen döntés megvalósíthatóságának feltétele a gyors és hatékony döntés meghozatala valamennyi elbírálásra jogosult szerv részéről. Hiszen előre láthatóan a határidők betartása a Képviselő-testületre is további terheket ró. 

A Képviselő-testület kéri, hogy a pályázat közzétételével kapcsolatos eljárások lefolytatásáról a jegyző gondoskodjon.

Határidő: folyamatos

Felelős: Ivánkovics Ottó polgármester

              Filátz Józsefné jegyző

Horváth János: 2.2 pont szerint a Képviselő-testület akként határoz, hogy megbízza Erdősi Ferencné Iskola Igazgató-helyettest 2009. július 02. napjától a pályázat útján történő magasabb vezetői megbízás kinevezéséig az Igazgatói feladatok ellátásával. Továbbá illetményét a helyettesítés idejére a magasabb vezetői pótlék mértékének megfelelő pótlékalap szorzatával kéri meghatározni. Aki ezzel egyetért, kérem kézfeltartással jelezze. 

Döntéshozatal: 5 igen szavazattal, ellenszavazat nélkül, 1 tartózkodás mellett

107/2009. Kt. határozat

Nagycenk Nagyközség Önkormányzatának Képviselő-testülete akként határoz, hogy megbízza Erdősi Ferencné Iskola Igazgató-helyettest 2009. július 02. napjától a pályázat útján történő magasabb vezetői megbízás kinevezéséig az Igazgatói feladatok ellátásával. Továbbá illetményét a helyettesítés idejére a magasabb vezetői pótlék mértékének megfelelő pótlékalap szorzatával kéri meghatározni.

Határidő: folyamatos

Felelős: Ivánkovics Ottó polgármester

              Filátz Józsefné jegyző

Bugledich Attila: Mielőtt tovább mennénk, szeretnék hozzászólni. Eddig vártam, de nem hangzott el, az a minimum, hogy az önkormányzat azon a testületi ülésen, ahol az igazgató úr lemondását elfogadjuk, ott szóban elhangozzon a köszönet a több, mint két és fél évtizedes munkáért, amit tanárként és igazgatóként az iskolában, illetve a falu kulturális életében, és a Széchenyi emlékek ápolásában ért el. 

Horváth János: Nem tudom az önkormányzatnál hogy intézik, de ha egy munkahelyen valaki elmegy, azt tisztességesen el szokták búcsúztatni. 

Bugledich Attila: A búcsúztatás majd a tanév végi ünnepségen lesz. 

Horváth János: Gondolom itt is meg fog történni. Köszönöm szépen.

Ivánkovics Ottó: Van valami indok arra, hogy Bugledich Attila képviselő úr egyeztetést fogytatott az igazgató úrral a tanáriban?

Bugledich Attila: Mit csináltam?

Ivánkovics Ottó: Egyeztetéseket folytattál a tanáriban? 

Bugledich Attila: Én szinte nap mint nap bejártam az iskolába. Ez előtt, is meg tegnap is, meg korábban is. 

Ivánkovics Ottó: Ezzel a témakörrel kapcsolatosan? 

Bugledich Attila: Nem. Sok minden van még más.

Ivánkovics Ottó: Köszönöm. 

Bugledich Attila: Gondolom az még nem tilos, hogy bemegy bárki az iskolába, ha nem küldik ki. 

Horváth János: Köszönöm szépen, maradjunk a tárgynál.

Csorba János: Az Attilához szeretnék csatlakozni, én is köszönetet szeretnék mondani az igazgató úrnak negyed százados munkájáért. 

Horváth János: Köszönöm szépen.

2. A Sopron és Térsége Hulladékgazdálkodási Társulás alapító okirat módosításának

Elfogadása

Filátz Józsefné: Itt nem volt szükséges előterjesztés, hiszen a korábbi ülésről lett elnapolva. A feltett kérdésekre jött meg a válasz, ami kiosztásra került. Abban kell szavazni, hogy a kérdések megválaszolását követően elfogadja-e a testület az alapító okirat módosítását, ezzel együtt az STKH Kft üzletrészének megvásárlását. 

Bugledich Attila: Úgy emlékszem, hogy lakosságarányosan kell az üzletrészt megvásárolni. Ezek szerint ez nem igaz, mert egy jelképes összeget is lehet vásárolni. 

Csorba János: Javaslom elfogadni a módosítást. 

Horváth János: Aki a Sopron és Térsége Hulladékgazdálkodási Társulás alapító okirat módosításának elfogadása mellett dönt, kérem kézfeltartással jelezze. 

Döntéshozatal: 5 igen szavazattal, ellenszavazat nélkül, 1 tartózkodás mellett

108/2009. Kt. határozat

Nagycenk Nagyközség Önkormányzatának Képviselő-testülete a határozati javaslat mellékleteként megismert Sopron Térségi Hulladékgazdálkodási Önkormányzati Társulás Alapító Okiratának módosításával egyetért, azt elfogadja, támogatja és felkéri Ivánkovics Ottó polgármestert az Alapító Okirat módosításának aláírására.

Felelős: Ivánkovics Ottó polgármester

Határidő: 2009. április 30.

Horváth János: Köszönöm szépen. A 3. napirendi pontot zárt ülés keretében tárgyaljuk. 

Ivánkovics Ottó: Ezt megelőzve lenne egy megjegyzésem. Az elmúlt rendes testületi ülés végén kérdeztem Bugledich Attila képviselőt, hogy mit kapcsolgat, és ő mondta, hogy diktafont. Az lenne a kérdésem, hogy sérülhetett-e ennek a diktafonnak a hatására az elmúlt testületi ülésen a zárt ülés bármelyik feltétele is? Tehát, hogy saját diktafont használt a képviselő úr. 

Bugledich Attila: A diktafon nem az enyém, hanem Keszei Pista bácsié. Valóban a múlt testületi ülésen nem kapcsoltuk ki a diktafont, de mint ahogy akkor is jeleztem, 1 óra 23 perc múlva megállt, valaki véletlenül leállította, úgy hogy 6 órától fél 8-ig vette fel a hangfelvételt. 

Ivánkovics Ottó: Tehát ez az egyik kérdésem, hogy a zárt ülés sérülhetett-e vajon? Illetve valami megoldást találjunk ki arra, hogy ez a jövőben ne forduljon elő. Vagy megkérjük a képviselőket, hogy zárt ülésen ne készítsenek se kép, se hang, se egyéb más felvételeket.

Bugledich Attila: Eddig sem volt ilyen példa.

Ivánkovics Ottó: Fontosnak érzem, ha zárt ülés, vegyük komolyan. 

Bugledich Attila: Eddig soha nem volt nálam diktafon, de jogos az észrevétel. Annak ellenére mondom, hogy az egész ülésből 1,5 órát vett fel. 

Ivánkovics Ottó: Köszönöm. 

Jegyzőkönyv lezárva.

Kmf.


Filátz Józsefné





Ivánkovics Ottó

                 jegyző                                                                                 polgármester

Horváth János

levezető rangidős képviselő
Készült: 2009. április 29-i Képviselő-testületi ülésen.


